b'\n_START_ARTICLE_\nYour Hit Parade\n_START_PARAGRAPH_\nYour Hit Parade on yhdysvaltalainen vuodesta 1935 vuoteen 1959 esitetty radion musiikkiohjelma. Ohjelmaa esitettiin samanaikaisesti my\xc3\xb6s televisiossa 1950\xe2\x80\x931959. Sarjan sponsorina toimi Lucky Strike._NEWLINE_Your Hit Paraden ohjelmisto koostui kunkin hetken suosituimmista kappaleista, joista ohjelman laulajakaarti esitti oman cover-versionsa. Se oli ensimm\xc3\xa4isi\xc3\xa4 musiikkiohjelmia, jotka perustuivat nyky\xc3\xa4\xc3\xa4n paljon k\xc3\xa4ytettyyn listaformaattiin. Suosituimmat kappaleet kerrottiin valittavan nuottimyynnin ja jukebox-soiton perusteella, mutta todellisuudessa valintaperusteet olivat paljon satunnaisemmat ja ne perustuivat keskusteluihin tiskijukkien, orkesterinjohtajien ja levykauppojen myyjien kanssa._NEWLINE_Tunnetuin ohjelman vakioartisteista oli vuosina 1943\xe2\x80\x931945 ja 1947\xe2\x80\x931949 esiintynyt Frank Sinatra. Ohjelma teki jo entuudestaan kuuluisasta Sinatrasta supert\xc3\xa4hden ja esiintymispaikan yleis\xc3\xb6n ik\xc3\xa4raja jouduttiin nostamaan 21 vuoteen radiokuuntelijoiden \xc3\xa4rsyynnytty\xc3\xa4 teinitytt\xc3\xb6jen kirkumiseen._NEWLINE_Muita ohjelmassa esiintyneit\xc3\xa4 artisteja olivat muun muassa Bea Wain, Buddy Clark, Ginny Sims, Dinah Shore, Martha Tilton, Dick Haymes, Johnny Mercer, Eileen Wilson, Barry Wood, Georgia Gibbs, Laddy Ross, Doris Day ja Andy Russell._NEWLINE_Your Hit Parade p\xc3\xa4\xc3\xa4si Radio Hall of Fameen vuonna 1995.'